ORDE do 20 de maio de 2022 pola que se corrixen erros materiais detectados na Orde do 26 de abril de 2022 pola que se aproban as tarifas aplicables aos servizos de transporte público de viaxeiros en automóbiles de turismo de ámbito interurbano.
Consellería de Infraestruturas e Mobilidade — III. Outras disposicións — 25/05/2022

Con data do 6 de maio publicouse no
Diario Oficial de Galicia
a Orde do 26 de abril de 2022, da Consellería de Infraestruturas e Mobilidade, e pola que se aproban as tarifas aplicables aos servizos de transporte público de viaxeiros en automóbiles de turismo de ámbito interurbano.
Logo da súa publicación, o Servizo de Metroloxía e Seguridade Industrial da Vicepresidencia Primeira e Consellería de Economía, Empresa e Innovación puxo de manifesto a existencia de erros materiais na configuración das tarifas que se aplicarán nos taxis, especificamente no caso dos provistos de aparello taxímetro, erros que procede corrixir mediante a presente orde.
En concreto, cómpre clarificar os horarios a que resulta de aplicación a tarifa denominada «B», así como os segundos equivalentes aos quilómetros que se inclúen no primeiro salto no caso de facturación a través do aparello taxímetro. Igualmente, cómpre corrixir a omisión referente ao momento en que procede o cambio da tarifa «A» á «B», ou viceversa, no sentido de que a regra establecida no número 3 do artigo 4 resulta unicamente de aplicación aos vehículos que non dispoñen de taxímetro, rexendo nestes o cambio de tarifa de xeito automático, consonte coas regras metrolóxicas aplicables.
Finalmente, incorpórase unha clarificación referente á indicación da tarifa aplicable no rótulo luminoso do vehículo.
En consecuencia, e no uso das facultades que me foron conferidas,
Artigo único.
Corrección de erros na Orde do 26 de abril de 2022
Corríxense os seguintes erros materiais:
1. Corríxese o número dous do artigo dous, que queda redactado como segue:
«2. Nos servizos de taxi que se presten con vehículos equipados de aparello taxímetro determinarase o prezo do servizo mediante o taxímetro consonte cos seguintes valores referentes aos pasos por tempo e espazo, impostos incluídos:
a) Servizos prestados de luns a sábado laborables, entre as 6.00 horas e as 22.00 horas:
– Valor do paso: 0,05 euros.
– Metros por salto: 41,67.
– Segundos por salto: 11,25.
– Metros primeiro salto: 3.000.
– Tempo primeiro salto: tempo equivalente.
– Mínimo de percepción: 3,60 euros.
b) Servizos prestados os domingos, festivos ou en horario comprendido entre as 22.00 e as 6.00 horas, así como o 24 e o 31 de decembro:
– Valor do paso: 0,05 euros.
– Metros por salto: 34,72.
– Segundos por salto: 9,38
– Metros primeiro salto: 3.000.
– Tempo primeiro salto: tempo equivalente.
– Mínimo de percepción: 4,32 euros».
2. Corríxese a alínea b) do número un do artigo tres, que queda redactada como segue:
«b) Servizos prestados os domingos, festivos ou en horario comprendido entre as 22.00 e as 6.00 horas: terán un incremento do 20 % respecto das tarifas anteriores, resultando de aplicación as seguintes:
– Prezo por km percorrido: 1,44 euros.
– Prezo por hora de espera: 19,20 euros.
– Mínimo de percepción: 4,32 euros.
– Tempos de espera motivados polo abandono temporal do coche pola persoa usuaria: 4,80 euros por fracción de 15 minutos».
3. Corríxese o número tres do artigo 4, que queda redactado como segue:
«Para os efectos do indicado nos artigos anteriores, no caso de vehículos que non estean provistos de aparello taxímetro, os servizos de taxi consideraranse prestados na franxa horaria en que se inicie a prestación do servizo, nos termos que establece o artigo 41 do Decreto 103/2018, do 13 de setembro. No caso de que si dispoñan do dito aparello taxímetro, o cambio será automático no momento en que cambie a franxa horaria correspondente».
Disposición adicional.
Información sobre a tarifa aplicable
A numeración como tarifa «A» e «B» que se incorpora no anexo da orde non se prevé para os efectos da correspondente indicación no panel luminoso do vehículo, en que poderán ser identificadas co código numérico correspondente, indicándoo no cadro de tarifas que, para tal efecto, e cos cambios indicados na parte dispositiva desta disposición, se publica novamente como anexo.
Disposición derradeira.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
. Non obstante, as tarifas a que se refire serán de aplicación aos 10 días hábiles da dita publicación.
Santiago de Compostela, 20 de maio de 2022